Med udsigten til at 800 slagteriarbejdere mister deres job på Danish Crown i Sæby, er mange nødt til at komme videre og søge jobs i andre erhverv.

Torsdag kom chokmeldingen. Danish Crowns 800 medarbejdere fik at vide, at slagteriet i Sæby lukker hen over sommeren, og dermed står de snart uden job. I forvejen er Frederikshavn kommune en af de kommuner, der kæmper allermest med arbejdsløsheden, så det handler om at komme hurtigt videre, Det vurderer arbejdsmarkedsforsker Mads Peter Klindt fra Aalborg Universitet. Hvor kan de finde jobs? Den pludselige besked kom bag på mange medarbejdere. Flere af dem har arbejdet på slagteriet størstedelen af deres arbejdsliv. - Slagterimedarbejderne har nok en stærk arbejdsidentitet, så man skal arbejde med selvforståelsen og indse, at man skal noget andet. Og hvor skal de så passe ind? - Ja, det er jo det gode spørgsmål. Vi har i mange år hørt, at der mangler arbejdskraft - både i den offentlige og private sektor. Så de skal hjæpes over, hvor der mangler arbejdskraft. - Inden for velfærdsområdet mangler der SOSU-hjælpere. Og så er der mangel på folk inden for kriminalforsorgen. Inden for det private område kunne det være det maritime område. Vi er også i gang med en grøn omstilling, så der er muligheder inden for vind og offshore. Det kræver dog ikke bare vilje fra slagterimedarbejderne. - Problemet er, at de ikke har kompetencerne endnu. Uanset hvilken vej, de tager, vil det kræve, at der kommer noget opkvalificering og kompetenceudvikling. Det er altafgørende for at få løftet dem videre, siger Mads Peter Klindt. Et hårdt økonomisk slag Finder de fyrede medarbejdere ikke arbejde, ryger de ud i dagpengesystemet og kommer på offentlig forsørgelse. Og det vil være katastrofalt for Frederikshavn Kommune, mener Mads Peter Klindt. - Så mister kommunen jo skatteindtægter for i stedet at skulle betale dagpenge. Det er hårdt for en kommune, der i forvejen er presset på økonomien. Ser man på de seneste tal for fuldtidsledige, er Frederikshavn Kommune en af regionens absolutte topscorere med 4,3 procent af den samlede arbejdsstyrke. Gennemsnittet i hele Region Nordjylland ligger på 3,6 procent. Hvis ikke ledigheden bliver banket ned, vil konsekvenserne sprede sig som ringe i vandet, vurderer Mads Peter Klindt. - Det vil være en negativ spiral. Når folk får dagpenge i stedet for at tjene løn, så har de færre penge at bruge. Det almindelige forbrug og efterspørgsel på varer og ydelser falder. Det vil ultimativt være et benhårdt slag for et bysamfund, som betyder, at flere flytter væk.